A4-0240/96

Ψήφισμα σχετικά με την απόφαση της Επιτροπής για τη θέσπιση του κοινοτικού πλαισίου στήριξης για τις κοινοτικές διαρθρωτικές παρεμβάσεις στις περιφέρειες της Ελλάδας του Στόχου 1, δηλαδή στο σύνολο της επικράτειας (C4-0036/96)

Το Ευρωπαϊκό Κοινοβούλιο,

- έχοντας υπόψη την απόφαση της Επιτροπής (C4-0036/96) ((ΕΕ L 250 της 26.9.1994, σελ. 15.)),

- έχοντας υπόψη το Β' Κοινοτικό Πλαίσιο Στήριξης για οικονομική και κοινωνική ανάπτυξη στην Ελλάδα,

- έχοντας υπόψη το «Σχέδιο Περιφερειακής Ανάπτυξης» (1994-1999) που υπέβαλε στις 10 Σεπτεμβρίου 1993 και το οποίο τροποποιήθηκε με το παράρτημα που υπέβαλε η Ελληνική Κυβέρνηση στην Επιτροπή,

- έχοντας υπόψη την αναφορά αριθ. 307/94,

- έχοντας υπόψη την έκθεση της Επιτροπής Περιφερειακής Πολιτικής και τη γνωμοδότηση της Επιτροπής Κοινωνικών Υποθέσεων και Απασχόλησης (Α4- 0240/96),

Α. επισημαίνοντας ότι η οικονομική και κοινωνική ανάπτυξη της Ελλάδας συναντά ορισμένα βασικά εμπόδια λόγω:

- της απομακρυσμένης θέσης της χώρας εντός της Ευρωπαϊκής Ένωσης,

- της σημαντικής ανεπάρκειας και του χαμηλού βαθμού ολοκλήρωσης της κοινωνικής και της οικονομικής υποδομής,

- του χαμηλού επιπέδου εκπαίδευσης και κατάρτισης του ενεργού πληθυσμού,

- της σχετικά δυσχερούς δημοσιονομικής κατάστασης,

- των χαμηλών επιδόσεων των κυριότερων οικονομικών τομέων (ιδίως της βιομηχανίας και της γεωργίας),

- του ελάχιστα αποδοτικού δημόσιου τομέα όσον αφορά την οικονομική ανάπτυξη,

- της ανάγκης για ετήσιες δαπάνες αμυντικού χαρακτήρα που αντιπροσωπεύουν περί το 6% του ΑΕΠ, ποσοστό διπλάσιο των λοιπών χωρών της ΕΕ,

- της ανάγκης εκσυγχρονισμού του δημόσιου τομέα ως προς την παροχή υπηρεσιών και την οικονομική ανάπτυξη γενικά,

Β. επισημαίνοντας ωστόσο ότι η ελληνική οικονομία παρουσιάζει ορισμένα δυναμικά στοιχεία που μπορούν να συμβάλουν στην οικονομική και κοινωνική ανάπτυξη, όπως:

- σημαντικούς φυσικούς πόρους προς αξιοποίηση (ορυκτός πλούτος, γεωργικά προϊόντα),

- ευνοϊκές κλιματολογικές και περιβαλλοντολογικές συνθήκες,

- πλουσιότατη ιστορική και πολιτιστική κληρονομιά για αξιοποίηση ιδίως στον τομέα του τουρισμού,

- στρατηγική γεωγραφική θέση για το άνοιγμα στις αγορές των γειτονικών βαλκανικών χωρών,

- ένα πλήθος δυναμικών επιχειρηματιών που βρίσκονται σε πλεονεκτική θέση για να επωφεληθούν από τις οικονομικές συναλλαγές με τις χώρες της Κεντρικής και Ανατολικής Ευρώπης,

Γ. έχοντας την πεποίθηση ότι το Β' ΚΠΣ που αποτελεί συνέχεια του Α' ΚΠΣ πρέπει να καταστεί το βασικό εργαλείο της προσπάθειας της Ελλάδας για οικονομική και κοινωνική ανάπτυξη, για μείωση των διαφορών με τους μέσους κοινοτικούς όρους, για την ενίσχυση της συμμετοχής της Ελλάδας στην πορεία προς την Οικονομική και Νομισματική Ένωση, για την προσαρμογή στις νέες συνθήκες που δημιουργεί η διεύρυνση της Ευρωπαϊκής Ένωσης, για την ανάληψη του ρόλου που μπορεί να παίξει η Ελλάδα σε σχέση με τους γείτονές της των Βαλκανίων αλλά και της Μεσογείου γενικότερα,

Δ. έχοντας υπόψη τον αποφασιστικό ρόλο του Β' ΚΠΣ τόσο λόγω του ύψους των πόρων του όσο και λόγω της χρονικής περιόδου κατά την οποία θα υλοποιηθεί, η οποία συμπίπτει με την περίοδο της ευρωπαϊκής οικονομικής και νομισματικής ολοκλήρωσης,

1. χαιρετίζει το Β' Κοινοτικό Πλαίσιο Στήριξης για την Ελλάδα και εγκρίνει τους πέντε αναπτυξιακούς άξονες προτεραιότητας:

- μείωση του περιφερειακού χαρακτήρα της οικονομίας της χώρας και προώθηση της εσωτερικής ολοκλήρωσης για να ευνοηθούν οι παραγωγικές επενδύσεις,

- βελτίωση των συνθηκών ζωής, με ολοκληρωμένες δράσεις,

- ενίσχυση του οικονομικού ιστού και βελτίωση της διεθνούς ανταγωνιστικότητάς του,

- ανάπτυξη του ανθρώπινου δυναμικού και βελτίωση των δομών της αγοράς εργασίας με στόχο την προώθηση της απασχόλησης,

- μείωση των περιφερειακών ανισοτήτων και άρση της απομόνωσης των νησιωτικών περιοχών, μέσω 13 περιφερειακών προγραμμάτων[semigr ]

2. χαιρετίζει τις εκτεταμένες διαβουλεύσεις και συζητήσεις της Ελληνικής Κυβέρνησης σε εθνικό, περιφερειακό και τοπικό επίπεδο με τους οικονομικούς και κοινωνικούς εταίρους για τη διαμόρφωση και εκπόνηση του Σχεδίου Περιφερειακής Ανάπτυξης (1994-1999)[semigr ]

3. θεωρεί ότι λαμβάνοντας υπόψη την έκταση του ΚΠΣ στην ελληνική οικονομία, το οποίο αντιπροσωπεύει, σε ετήσιο μέσο όρο, το 4,2% του ΑΕΠ και τις προοπτικές αργής οικονομικής ανάπτυξης στην Ελλάδα, είναι ζωτικής σημασίας η βελτίωση της αποδοτικότητας όσον αφορά τη χρησιμοποίηση της κοινοτικής χρηματοδότησης[semigr ]

4. καλεί την Επιτροπή να υποστηρίξει τις προσπάθειες που καταβάλλουν οι εθνικές και περιφερειακές αρχές για να βοηθήσουν την Ελλάδα να ξεπεράσει την αναπτυξιακή της καθυστέρηση[semigr ]

5. καλεί την Επιτροπή να ενημερώσει το Κοινοβούλιο για τους ελέγχους που πραγματοποίησε ή θα πραγματοποιήσει, σε συνεργασία με τις εθνικές και περιφερειακές αρχές, και οι οποίοι διασφαλίζουν την τεχνική ποιότητα των δημοσίων έργων στον τομέα των υποδομών, η οποία πρέπει να αντιστοιχεί προς τις προδιαγραφές των σχεδίων[semigr ] θεωρεί πάντως, ότι σε κάθε περίπτωση οι έλεγχοι αυτοί θα πρέπει να είναι τακτικοί και αυστηροί έτσι ώστε να αποφεύγονται κυρίως οι κακοτεχνίες, που τελικά μπορεί να προκαλέσουν μεγαλύτερο κακό, ιδιαίτερα στον ευαίσθητο τομέα του περιβάλλοντος[semigr ]

6. επισημαίνει στην Ελλάδα ότι θα πρέπει ο κύριος όγκος των κοινοτικών και εθνικών κονδυλίων να αξιοποιηθούν παραγωγικά και να ενισχύσουν τις υποδομές τις οποίες έχουν ανάγκη οι παραγωγικές επενδύσεις είτε αυτές είναι δημόσιες, είτε ιδιωτικές. Χωρίς την ενίσχυση των υποδομών - κυρίως στις μεταφορές, στις επικοινωνίες και στην τεχνολογία - δεν θα είναι ελκυστική στις ξένες ιδιωτικές επενδύσεις και συνεπώς θα τεθεί σε κίνδυνο η πορεία προς την πραγματική σύγκλιση και συνοχή[semigr ]

7. προτρέπει την Ελληνική Κυβέρνηση να καταβάλει σημαντικές προσπάθειες για οικονομικό εκσυγχρονισμό και αναδιαρθρώσεις, με έμφαση στη βελτίωση των υποδομών, στις μεταφορές, στις τηλεπικοινωνίες και τον τουρισμό ώστε να μεγιστοποιηθεί η αποτελεσματικότητα των κοινοτικών πόρων[semigr ]

8. θεωρεί ότι στο πλαίσιο της πολιτικής ανάπτυξης των υποδομών μεταφορών χρειάζεται να διασφαλισθεί μια ισορροπημένη κατανομή μεταξύ οδικών υποδομών αφενός και σιδηροδρομικών και λιμενικών αφετέρου εις τρόπον ώστε να τεθούν οι βάσεις για την ανάπτυξη ενός συστήματος μεταφορών με μικρές επιπτώσεις στο περιβάλλον - όπως υποδεικνύει το Πέμπτο Πρόγραμμα Δράσης υπέρ του περιβάλλοντος και μιας βιώσιμης ανάπτυξης[semigr ]

9. εκφράζει τη λύπη του διότι κατά την υλοποίηση του Α' ΚΠΣ τα κονδύλια δεν ήταν σημαντικά για να επιφέρουν αξιόλογες αλλαγές στην ελληνική οικονομία και διότι δεν έγινε η απαραίτητη προετοιμασία για τη δημιουργία και λειτουργία μηχανισμού που να επέτρεπαν την απρόσκοπτη και ταχεία υλοποίηση του Β' ΚΠΣ καθώς και την ωρίμανση των πρώτων έργων που θα καλύπτονται από αυτό, όμως ελπίζει στην αξιοποίηση του Β' ΚΠΣ ιδιαίτερα στον τομέα της βοήθειας προς τις ΜΜΕ, την έρευνα, την ανάπτυξη και τον τουρισμό ώστε να υποβοηθηθεί σημαντικά η Ελλάδα στο πρόγραμμά της για εκσυγχρονισμό και αναδιάρθρωση[semigr ]

10. ζητεί επειγόντως από τις ελληνικές αρχές και την Επιτροπή να ενεργήσουν ώστε τα προγράμματα που χρηματοδοτούνται στο πλαίσιο του ΚΠΣ να συνοδεύονται από μια στρατηγική ολοκληρωμένης ανάπτυξης της ενδιαφερόμενης περιφέρειας εις τρόπον ώστε να πολλαπλασιασθούν οι συνέργειες της τοπικής οικονομίας και να προληφθούν ενδεχόμενες αρνητικές επιπτώσεις περιβαλλοντικού, κοινωνικού ή χωροταξικού χαρακτήρα[semigr ]

11. χαιρετίζει την απόφαση της Ελληνικής Κυβέρνησης για τη βελτίωση της διαδικασίας υλοποίησης των Δημοσίων Έργων και πιστεύει ότι η βελτίωση αυτή αποτελεί προϋπόθεση για την αποτελεσματική υλοποίηση των έργων υποδομής που περιλαμβάνονται στο Β' ΚΠΣ και στο Ταμείο Συνοχής[semigr ] πιστεύει πάντως ότι η εκσυγχρονιστική προσπάθεια στον τομέα της ανάθεσης και εκτέλεσης των δημοσίων έργων έχει ακόμα αρκετά περιθώρια και ότι θα πρέπει να προχωρήσει προς την κατεύθυνση αυτών που ισχύουν σε άλλες χώρες μέλη, όπου η εφαρμογή των κοινοτικών προγραμμάτων γίνεται με μικρότερα προβλήματα. Εκφράζει επίσης, την ικανοποίησή του για το έργο της Μικτής Επιτροπής Καθοδήγησης. Πιστεύει ωστόσο ότι θα πρέπει να ληφθούν και άλλα μέτρα προς την κατεύθυνση της δημιουργίας μιας πιο ευέλικτης και διαφανούς Δημόσιας Διοίκησης, έτσι ώστε η υλοποίηση των κοινοτικών προγραμμάτων να γίνεται χωρίς προβλήματα ενισχύοντας ιδιαίτερα τη συμμετοχή των περιφερειακών και τοπικών φορέων αυτοδιοίκησης και των νομαρχιών στις διαδικασίες αξιολόγησης, δημοπράτησης και διαχείρισης των προγραμμάτων[semigr ]

12. τονίζει την ύπαρξη ατελειών όσον αφορά τη λήψη των κονδυλίων του ΚΠΣ και προσδοκά ότι η Ελληνική Κυβέρνηση θα λάβει άμεσα μέτρα εκσυγχρονισμού της δημόσιας διοίκησης, επικεντρώνοντας την προσοχή της σε διαχειριστικές ικανότητες και τεχνικές[semigr ]

13. καλεί την Επιτροπή να εξετάσει προσεκτικά την επιτευχθείσα πρόοδο στην οργάνωση και διαχείριση των έργων που χρηματοδοτούνται από το ΚΠΣ και να παράσχει επαρκή στήριξη μέσω των πτυχών παροχής τεχνικής βοήθειας του ΕΚΤ για προγράμματα κατάρτισης που θα επικεντρώνονται στον εν λόγω τομέα[semigr ]

14. υποστηρίζει τις προτεραιότητες που έχουν οριστεί στο πλαίσιο του Στόχου 1 και χαιρετίζει τον ενεργό συμβουλευτικό ρόλο και τη συμμετοχή τόσο των κοινωνικών εταίρων όσο και των περιφερειακών αρχών στο σχεδιασμό, τον προγραμματισμό και την παρακολούθηση των σχεδίων[semigr ]

15. χαιρετίζει τις ευεργετικές επιπτώσεις των ΚΠΣ στις δομές της εκπαίδευσης και κατάρτισης, ενώ ανησυχεί ιδιαίτερα για τις καθυστερήσεις που σημειώνονται όσον αφορά την παρουσίαση προγραμμάτων στους τομείς της αρχικής και συνεχιζόμενης κατάρτισης, της καταπολέμησης του αποκλεισμού από την αγορά εργασίας, της υγείας και της κοινωνικής βοήθειας[semigr ]

16. εκφράζει ικανοποίηση για την εκσυγχρονιστική προσπάθεια της Ελληνικής Δημόσιας Διοίκησης με τη δημιουργία της Μονάδας Οργάνωσης της Διαχείρισης του Β' ΚΠΣ που κεντρικός στόχος της είναι η κάλυψη των αναγκών της υφιστάμενης διοικητικής δομής σε ανθρώπινο δυναμικό και σε μεταφορά τεχνογνωσίας που απαιτούνται για την ταχεία και αποτελεσματική εφαρμογή των προγραμμάτων που συγχρηματοδοτούνται από την Ευρωπαϊκή Ένωση[semigr ]

17. θεωρεί ότι η παρατηρούμενη καθυστέρηση στην απορρόφηση των πόρων του Β' ΚΠΣ και κυρίως εκείνων που αφορούν στα πολύ μεγάλα έργα, οφείλεται εν πολλοίς στην καθυστέρηση της έναρξης εκτέλεσής τους, λόγω της ανάγκης που προέκυψε να τροποποιηθεί ριζικά το θεσμικό πλαίσιο διαχείρισης και εκτέλεσης των μεγάλων Δημοσίων Έργων, κρίνει όμως ότι επιβάλλεται να επιταχυνθούν στο εξής και οι ρυθμοί της υλοποίησής τους και της ροής των κοινοτικών πόρων, δεδομένου ότι οι καθυστερήσεις αυτές δεν θα αποβούν προς όφελος της ελληνικής οικονομίας[semigr ]

18. θεωρεί τη δημιουργία του Ελληνικού Κέντρου Επενδύσεων (ΕΛΚΕ) ως ιδιαίτερα σημαντικό μέτρο, που συμβάλλει τα μέγιστα στην προσπάθεια για τον εκσυγχρονισμό της Ελληνικής Δημόσιας Διοίκησης καθώς και στην προσπάθεια για την προσέλκυση επενδύσεων[semigr ]

19. εκφράζει ωστόχο την ανησυχία του για τις σημειούμενες καθυστερήσεις στην απορρόφηση των πόρων του Β' ΚΠΣ και καλεί τα συμβαλλόμενα μέρη, δηλαδή την Επιτροπή και την Ελληνική Κυβέρνηση, να καταβάλουν τις αναγκαίες προσπάθειες και να λάβουν όλα τα απαραίτητα μέτρα για την επιτάχυνση της ροής των κοινοτικών πόρων[semigr ]

20. τονίζει τη μέγιστη σημασία της συμπληρωματικότητας της κοινοτικής χρηματοδότησης και των δαπανών των κρατών μελών για την περιφερειακή ανάπτυξη και επιθυμεί να διατηρηθεί ακέραια[semigr ] θεωρεί επίσης ιδιαίτερα σημαντικό για την επίτευξη της επιδιωκόμενης ανάπτυξης και σύγκλισης το να δοθεί μεγαλύτερη έμφαση στην ενεργοποίηση του ιδιωτικού τομέα καθώς και στην προώθηση των μεγάλων έργων δια της μεθόδου της αυτοχρηματοδότησης[semigr ]

21. υπενθυμίζει ότι η Ελλάδα ως κράτος μέλος της Ένωσης έλαβε μεν κοινοτική συνδρομή από τα διαρθρωτικά ταμεία, όμως οι ανάγκες της απαιτούν σημαντικά περισσότερους επενδυτικούς πόρους έτσι ώστε το ετήσιο ποσοστό ανάπτυξης του ΑΕΠ, να αυξηθεί τόσο ώστε να επιτευχθεί η σύγκλιση της ελληνικής παραγωγικότητας και του κατά κεφαλήν εισοδήματος στο αντίστοιχο του μέσου όρου της ΕΕ[semigr ]

22. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, στην Ελληνική Κυβέρνηση και την Ελληνική Βουλή.